DEVETO VANREDNO ZASEDANJE 28. jul 2011. godine (Drugi dan rada) (Sednica je počela u 12,05 časova. Sednicom predsedava Slavica Đukić-Dejanović, predsednik Narodne skupštine.)
Poštovane dame i gospodo narodni poslanici, nastavljamo rad sednice Devetog vanrednog zasedanja Narodne skupštine Republike Srbije u 2011. godini. Na osnovu službene evidencije o prisutnosti narodnih poslanika, konstatujem da sednici prisustvuje 104narodna poslanika. Da bismo tačno utvrdili broj prisutnih poslanika u sali, molim vas da ubacite kartice u jedinice elektronskog sistema. U ovom momentu nas je 127. Konstatujem da ima uslova za rad. Obaveštavam vas da su sprečeni da sednici prisustvuju sledeći narodni poslanici: Srđan Spasojević, Aleksandra Janković, Mladen Grujić i Milan Dimitrijević. Pošto je Narodna skupština obavila razmatranje jedine tačke dnevnog reda ove sednice, prelazimo na odlučivanje. Odlučujemo o PREDLOGU ODLUKE O IZBORU PREDSEDNIKA I ČLANOVA SAVETA AGENCIJE ZA ENERGETIKU REPUBLIKE SRBIJE Pošto je Narodna skupština obavila jedinstveni pretres, a pre prelaska na odlučivanje, podsećam vas da, na osnovu člana 105. stav 2. tačka 15. Ustava Republike Srbije, Narodna skupština vrši izborne nadležnosti većinom glasova svih narodnih poslanika. Stavljam na glasanje Predlog odluke o izboru predsednika i članova Saveta Agencije za energetiku Republike Srbije. Molim da se izjasnimo. Od 127 poslanika, za Predlog je glasalo svih 127. Konstatujem da je Narodna skupština, većinom glasova svih narodnih poslanika, usvojila Predlog odluke. Dozvolite mi da, u vaše i u svoje ime, čestitam predsedniku i članovima Saveta Agencije za energetiku Republike Srbije na izboru i poželim im mnogo uspeha u radu. Narodna skupština je, poštovani narodni poslanici, obavila razmatranje jedine tačke dnevnog reda ove sednice i odlučivanje o njoj. Saglasno članu 102. Poslovnika Narodne skupštine, zaključujem sednicu Devetog vanrednog zasedanja Narodne skupštine Republike Srbije u 2011. godini. Zahvaljujem na radu. Predlažem da se malo odmorimo i odmorni nastavimo i vratimo se radu krajem avgusta, odnosno početkom septembra.